2 wat glo brandstof steel, dood nadat hulle erg brand | Netwerk24
25 Januarie 2021 19:15
Kapt. Dineo Sekgotodi, Valke-woordvoerder, het Maandag bevestig die mans van onderskeidelik 28 en 39 jaar oud, is die naweek dood.
Hul name is nog nie bekend gemaak nie omdat hul naasbestaandes nog in kennis gestel moes word.
Sekgotodi sê die vermoede is dat die mans hulself per ongeluk aan die brand gesteek het terwyl hulle brandstof uit die pypleiding probeer steel het.
Die vlamme het meters die lug in geskiet toe die pypleiding aan die brand geraak het.
"Dit is moeilik om te sê wat presies gebeur het, maar die vermoede is dat die kragopwekker wat die twee by hulle gehad het dalk 'n vonk gemaak het," sê Sekgotodi.
Vroeër is berig lede van die veiligheidsmaatskappy Fidelity Security het die mans Donderdagaand betrap nadat Transnet se beheerkamer 'n daling in die brandstofdruk in die pypleiding opgemerk het.
Die verdagtes, wat baie erg gebrand het, het probeer vlug, maar een van hulle is deur lede van Fidelity op die toneel aangekeer.
Die ander man is later deur die Valke in hegtenis geneem waar hy onder 'n brug weggekruip het.
Die mans is na 'n plaaslike hospitaal geneem en was tot hul dood onder polisiebewaking.
Tydens hul ondersoek het die Valke op 'n wit Mazda-bakkie, 'n kragopwekker en stukke gebrande klere beslag gelê.